par to deleģēto pilnvaru īstenošanu, kas Komisijai piešķirtas saskaņā ar Eiropas Parlamenta un Padomes 2010. gada 20. oktobra Regulu (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus (ES Kokmateriālu regula)

KOMISIJAS ZIŅOJUMS EIROPAS PARLAMENTAM UN PADOMEI

par to deleģēto pilnvaru īstenošanu, kas Komisijai piešķirtas saskaņā ar Eiropas Parlamenta un Padomes 2010. gada 20. oktobra Regulu (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus (ES Kokmateriālu regula)

1. Ievads

Regulas (ES) Nr. 995/2010 (turpmāk "ES Kokmateriālu regula" vai "regula") mērķis ir novērst nelikumīgi iegūtu kokmateriālu un koka izstrādājumu laišanu iekšējā tirgū. Šī regula ir daļa no meža tiesību aktu ieviešanas, pārvaldības un tirdzniecības (FLEGT) rīcības plāna, kurš savukārt ir Savienības politikas instruments, ko izmanto, lai apkarotu nelikumīgu mežizstrādi un ar to saistīto tirdzniecību. Regula turklāt palīdz samazināt emisijas, kas rodas no atmežošanas un mežu degradācijas, kā arī stiprināt meža īstenoto saglabāšanas funkciju, meža ilgtspējīgu apsaimniekošanu un vairot meža oglekļa uzkrājumu jaunattīstības valstīs, pamatojoties uz Varšavas regulējumu par REDD+.

ES Kokmateriālu regula nosaka trīs pienākumus. Pirmkārt, tā aizliedz laist ES tirgū nelikumīgi iegūtus kokmateriālus un koka izstrādājumus, kas iegūti no šādiem kokmateriāliem. Otrkārt, tā paredz, ka tirgus dalībniekiem, kuri koka izstrādājumus ES tirgū laiž pirmo reizi, ir jānodrošina "likumības pārbaužu" veikšana, lai garantētu viņu produkcijā izmantotās koksnes ieguves likumīgumu. Treškārt, lai veicinātu tirgū laisto koka izstrādājumu izsekojamību, tirgotājiem visas piegādes ķēdes garumā ir pienākums turēt savu piegādātāju un klientu reģistru. Regula aptver plašu koka izstrādājumu klāstu, un tie ir uzskaitīti regulas pielikumā, izmantojot ES kombinētās nomenklatūras kodus. Regulā paredzēts, ka Komisija, kuras uzdevums ir palīdzēt tirgus dalībniekiem izpildīt savus pienākumus, veic "pārraudzības organizāciju" atzīšanu.

ES Kokmateriālu regulu pieņēma 2010. gada decembrī, un tā kļuva piemērojama 2013. gada 3. martā. Starplaikā Komisija ir pieņēmusi divus neleģislatīvus aktus. Pirmais no tiem ir Komisijas 2012. gada 6. jūlija Īstenošanas regula (ES) Nr. 607/2012 par sīki izstrādātiem noteikumiem attiecībā uz likumības pārbaužu sistēmu un attiecībā uz pārraudzības organizācijām veikto pārbaužu biežumu un raksturu, kuru pieņēma saskaņā ar ES Kokmateriālu regulas 18. panta 2. punktu un saskaņā ar 5. un 7. pantu Lēmumā 1999/468/EK, ar ko nosaka Komisijai piešķirto ieviešanas pilnvaru īstenošanas kārtību. Otrais neleģislatīvais akts ir Komisijas 2012. gada 23. februāra Deleģētā regula (ES) Nr. 363/2012 par pārraudzības organizāciju atzīšanas un atzīšanas atsaukšanas procedūras noteikumiem, kā paredzēts Regulā (ES) Nr. 995/2010 . ES Kokmateriālu regulas 15. panta 1. punkts paredz, ka Komisijai jāsagatavo ziņojums par deleģētajām pilnvarām; tāpēc šis ziņojums ir konkrēti par Deleģēto regulu (ES) Nr. 363/2012.

2. Juridiskais pamats

Kā minēts iepriekš, šis ziņojums ir sagatavots, ievērojot ES Kokmateriālu regulas 15. panta 1. punktu. Saskaņā ar minēto noteikumu Komisijai pilnvaras tiek deleģētas uz septiņu gadu laikposmu no 2010. gada 2. decembra un Komisijai ir par deleģētajām pilnvarām jāsagatavo ziņojums ne vēlāk kā 3 mēnešus, pirms ir pagājuši trīs gadi kopš regulas piemērošanas sākuma dienas, tātad ne vēlāk kā 2015. gada decembrī, jo regulu piemēro no 2013. gada 3. marta.

3. Deleģēšanas īstenošana

Saskaņā ar ES Kokmateriālu regulu Komisija var pieņemt deleģētos aktus par turpmākiem attiecīgo risku novērtēšanas kritērijiem, kas var būt vajadzīgi, lai papildinātu regulā jau paredzētos kritērijus (6. panta 3. punkts), par procedūras noteikumiem, kā atzīt pārraudzības organizācijas un kā atsaukt to atzīšanu, un kā grozīt šos noteikumus, ja praksē tas izrādās vajadzīgs (8. panta 7. punkts), kā arī deleģētos aktus par to kokmateriālu un koka izstrādājumu sarakstu, uz kuriem attiecas ES Kokmateriālu regula (14. pants).

Komisija ir pieņēmusi vienu deleģēto aktu, proti, Komisijas 2012. gada 23. februāra Deleģēto regulu (ES) Nr. 363/2012 par pārraudzības organizāciju atzīšanas un atzīšanas atsaukšanas procedūras noteikumiem. Deleģētās pilnvaras tiek īstenotas, lai papildinātu prasības un procedūras noteikumus par kārtību, kādā atzīst pārraudzības organizācijas un kādā atsauc to atzīšanu.

3.1. Deleģētais akts, ar ko papildina Regulu (ES) Nr. 995/2010

Saskaņā ar ES Kokmateriālu regulas 8. panta 1. punktu pārraudzības organizācija ir tiesīga uzturēt un izvērtēt likumības pārbaužu sistēmu; dot tirgus dalībniekiem tiesības to izmantot; pārbaudīt, vai tie pareizi izmanto likumības pārbaužu sistēmu, un veikt atbilstīgus pasākumus gadījumā, ja tirgus dalībnieki to dara nepareizi. ES Kokmateriālu regulas 8. panta 2. punkts turklāt nosaka prasības, kurām pieteikuma iesniedzējam ir jāatbilst, lai tas varētu lūgt to atzīt par pārraudzības organizāciju. Saskaņā ar minēto noteikumu, ja pieteikuma iesniedzējs atbilst likumā noteiktajām prasībām, Komisija pēc apspriešanās ar attiecīgo dalībvalsti atzīst pieteikuma iesniedzēju par pārraudzības organizāciju.

Saskaņā ar 8. panta 4. punktu kompetentās iestādes pārbauda to jurisdikcijā esošās pārraudzības organizācijas, lai pārliecinātos, vai tās joprojām pilda funkcijas un ievēro prasības, kas paredzētas ES Kokmateriālu regulas 8. panta 1. un 2. punktā, un informē Komisiju, ja pārraudzības organizācija vairs nepilda minētās funkcijas vai neatbilst minētajām prasībām (8. panta 5. punkts). Ja attiecīgā pārraudzības organizācija neatbilst regulas 8. panta 1. un 2. punkta prasībām, Komisija atsauc pārraudzības organizācijas atzīšanu, pamatojoties uz informāciju, kas sniegta saskaņā ar 8. panta 5. punktu.